ΚΑΝΟΝΙΣΜΌΣ (ΕΕ) αριθ. 520/2010 ΤΗΣ ΕΠΙΤΡΟΠΉΣ της 16ης Ιουνίου 2010 για την τροποποίηση του κανονισμού (ΕΚ) αριθ. 831/2002 όσον αφορά την πρόσβαση σε εμπιστευτικά δεδομένα για επιστημονικούς σκοπούς σχετικά με τις διαθέσιμες έρευνες και πηγές στατιστικών στοιχείων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (1), και ιδίως το άρθρο 23, Εκτιμώντας τα ακόλουθα: (1) Ο κανονισμός (ΕΚ) αριθ. 831/2002 της Επιτροπής (2) θεσπίζει, με σκοπό την εξαγωγή στατιστικών συμπερασμάτων για επιστημονικούς σκοπούς, τους όρους με τους οποίους παρέχεται πρόσβαση σε εμπιστευτικά δεδομένα που διαβιβάζονται στην κοινοτική αρχή. Παραθέτει τις διάφορες έρευνες και πηγές δεδομένων στις οποίες εφαρμόζεται. (2) Διαπιστώνεται αυξανόμενη ζήτηση εκ μέρους των ερευνητών και της ευρείας επιστημονικής κοινότητας για πρόσβαση, για επιστημονικούς σκοπούς, στα εμπιστευτικά δεδομένα της ευρωπαϊκής έρευνας για την υγεία βάσει ερωτηματολογίου (EHIS), των κοινοτικών στατιστικών για την κοινωνία της πληροφορίας (CSIS), της έρευνας για τον προϋπολογισμό των νοικοκυριών (HBS) και των στατιστικών καταγραφών των οδικών μεταφορών εμπορευμάτων (CGR). (3) Το EHIS στοχεύει, σε εναρμονισμένη βάση και με υψηλό επίπεδο συγκρισιμότητας μεταξύ των κρατών μελών της ΕΕ, στη μέτρηση της κατάστασης υγείας, του τρόπου ζωής (καθοριστικοί παράγοντες υγείας) και της χρήσης των υπηρεσιών υγειονομικής περίθαλψης των πολιτών της ΕΕ. Τα θέματα που περιλαμβάνονται στο ερωτηματολόγιο καλύπτουν τόσο τις ανάγκες πολιτικής όσο και τους επιστημονικούς σκοπούς. Η χρήση ατομικών συνόλων στοιχείων θα προσφέρει τη δυνατότητα στους ερευνητές να πραγματοποιήσουν μελέτες σε συγκεκριμένους πληθυσμούς (π.χ. ηλικιωμένοι), για την καλύτερη αξιολόγηση της κατάστασης της υγείας τους και για τους τρόπους με τους οποίους καλύπτουν τις ανάγκες τους τα συστήματα υγειονομικής περίθαλψης. Τα αποτελέσματα τέτοιων ερευνητικών μελετών θα μπορούσαν να χρησιμοποιηθούν για το σχεδιασμό συγκεκριμένων προγραμμάτων για διαφορετικές πληθυσμιακές ομάδες ή για την αξιολόγηση των ευρωπαϊκών και/ή των εθνικών σχεδίων πρόληψης. (4) Ο κανονισμός (ΕΚ) αριθ. 808/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τις κοινοτικές στατιστικές για την κοινωνία της πληροφορίας (3) προβλέπει πλαίσιο για την παροχή εναρμονισμένων στατιστικών στοιχείων όσον αφορά τη χρήση των τεχνολογιών πληροφορίας και επικοινωνίας (ΤΠΕ) στα νοικοκυριά και από άτομα. Η πρόσβαση στα ατομικά σύνολα στοιχείων θα ωφελούσε ιδιαίτερα το ερευνητικό έργο για τον αντίκτυπο της χρήσης ΤΠΕ στις ευρωπαϊκές κοινωνίες και στην ψηφιακή ολοκλήρωση. Τα αποτελέσματα μπορούν να αξιοποιηθούν για την αξιολόγηση των υφιστάμενων πολιτικών και για τη χάραξη σχετικών νέων πολιτικών σε εθνικό και σε ευρωπαϊκό επίπεδο, όπως η στρατηγική i2010. (5) Η έρευνα HBS περιλαμβάνει την ταξινόμηση των δαπανών σύμφωνα με τα χαρακτηριστικά του νοικοκυριού και σύμφωνα με το άτομο αναφοράς και το εισόδημα του νοικοκυριού. Η ομοιογένεια της εν λόγω πηγής καθιστά δυνατή την παραγωγή εργαλείων μικροπροσομοίωσης με σκοπό τη δοκιμή υποθέσεων σε επίπεδο ΕΕ και τη στήριξη των αρμοδίων χάραξης πολιτικής ώστε να λαμβάνουν ενημερωμένες αποφάσεις. (6) Ο κανονισμός (ΕΚ) αριθ. 1172/98 του Συμβουλίου, της 25ης Μαΐου 1998, σχετικά με τις στατιστικές καταγραφές των οδικών μεταφορών εμπορευμάτων (4) προβλέπει ότι οι χώρες που υποβάλλουν στοιχεία διαβιβάζουν ανά τρίμηνο στην Eurostat μικροδεδομένα για τα οχήματα που επιλέγονται για το δείγμα, τις διαδρομές που πραγματοποίησαν τα εν λόγω οχήματα και τα εμπορεύματα που μεταφέρθηκαν κατά τις εν λόγω διαδρομές. Η πρόσβαση των ερευνητών στα εν λόγω στοιχεία θα ήταν ωφέλιμη στο πλαίσιο των αναλύσεων της πολιτικής μεταφορών καθώς και για τη διαμόρφωση προτύπων στον τομέα των μεταφορών, μεταξύ άλλων όσον αφορά την περιφερειακή πολιτική της ΕΕ, την εξισορρόπηση των διαφόρων τρόπων μεταφοράς και την ανάπτυξη των διευρωπαϊκών δικτύων μεταφορών στην ΕΕ. (7) Συνεπώς, η ευρωπαϊκή έρευνα για την υγεία βάσει ερωτηματολογίου (EHIS), οι κοινοτικές στατιστικές για την κοινωνία της πληροφορίας (CSIS) - ενότητα 2 Άτομα, νοικοκυριά και κοινωνία της πληροφορίας, η έρευνα για τον προϋπολογισμό των νοικοκυριών (HBS) και οι στατιστικές καταγραφές των οδικών μεταφορών εμπορευμάτων (CGR) πρέπει να προστεθούν στον αριθμημένο κατάλογο του κανονισμού (ΕΚ) αριθ. 831/2002. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ευρωπαϊκού στατιστικού συστήματος (επιτροπή ΕΣΣ), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 831/2002 τροποποιείται ως εξής: 1) Στο άρθρο 5, η παράγραφος 1 αντικαθίσταται από το ακόλουθο κείμενο: «1. Η κοινοτική αρχή παρέχει πρόσβαση, εντός των εγκαταστάσεών της, σε εμπιστευτικά δεδομένα που προέρχονται από τις ακόλουθες έρευνες ή πηγές στατιστικών δεδομένων: - έρευνα για τα νοικοκυριά στην Ευρωπαϊκή Κοινότητα, - έρευνα για το εργατικό δυναμικό, - έρευνα για την κοινοτική καινοτομία, - έρευνα για τη συνεχή επαγγελματική κατάρτιση, - έρευνα για τη διάρθρωση των αποδοχών, - στατιστικές της Ευρωπαϊκής Ένωσης για το εισόδημα και τις συνθήκες διαβίωσης, - έρευνα για την εκπαίδευση ενηλίκων, - έρευνα για τη διάρθρωση των γεωργικών εκμεταλλεύσεων, - ευρωπαϊκή έρευνα για την υγεία βάσει ερωτηματολογίου, - κοινοτικές στατιστικές για την κοινωνία της πληροφορίας - ενότητα 2 Άτομα, νοικοκυριά και κοινωνία της πληροφορίας, - έρευνα για τον προϋπολογισμό των νοικοκυριών, - στατιστικές καταγραφές των οδικών μεταφορών εμπορευμάτων. Ωστόσο, κατ’ αίτηση της εθνικής αρχής που παρέσχε τα δεδομένα, δεν παρέχεται πρόσβαση σε δεδομένα από την εν λόγω εθνική αρχή για συγκεκριμένο ερευνητικό σχέδιο.» 2) Στο άρθρο 6, η παράγραφος 1 αντικαθίσταται από το ακόλουθο κείμενο: «1. Η κοινοτική αρχή δημοσιοποιεί σειρές ανωνυμοποιημένων μικροδεδομένων που προέρχονται από τις ακόλουθες έρευνες ή πηγές στατιστικών δεδομένων: - έρευνα για τα νοικοκυριά στην Ευρωπαϊκή Κοινότητα, - έρευνα για το εργατικό δυναμικό, - έρευνα για την κοινοτική καινοτομία, - έρευνα για τη συνεχή επαγγελματική κατάρτιση, - έρευνα για τη διάρθρωση των αποδοχών, - στατιστικές της Ευρωπαϊκής Ένωσης για το εισόδημα και τις συνθήκες διαβίωσης, - έρευνα για την εκπαίδευση ενηλίκων, - έρευνα για τη διάρθρωση των γεωργικών εκμεταλλεύσεων, - ευρωπαϊκή έρευνα για την υγεία βάσει ερωτηματολογίου, - κοινοτικές στατιστικές για την κοινωνία της πληροφορίας - ενότητα 2 Άτομα, νοικοκυριά και κοινωνία της πληροφορίας, - έρευνα για τον προϋπολογισμό των νοικοκυριών, - στατιστικές καταγραφές των οδικών μεταφορών εμπορευμάτων. Ωστόσο, κατ’ αίτηση της εθνικής αρχής που παρέσχε τα δεδομένα, δεν παρέχεται πρόσβαση σε δεδομένα από την εν λόγω εθνική αρχή για συγκεκριμένο ερευνητικό σχέδιο.» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Ιουνίου 2010.


ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Ιανουαρίου 2011 για τη διαδικασία βεβαίωσης της πιστότητας των προϊόντων δομικών κατασκευών σύμφωνα με το άρθρο 20 παράγραφος 2 της οδηγίας 89/106/ΕΟΚ του Συμβουλίου όσον αφορά τα σφραγιστικά, μη φέρουσας χρήσης, για χρήση σε κτίρια και πεζόδρομους [κοινοποιηθείσα υπό τον αριθμό Ε(2011) 62] (Κείμενο που παρουσιάζει ενδιαφέρον για τον ΕΟΧ) (2011/19/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), και ιδίως το άρθρο 13 παράγραφος 4, Ύστερα από διαβούλευση με τη μόνιμη επιτροπή τεχνικών έργων, Εκτιμώντας τα ακόλουθα: (1) Η Επιτροπή καλείται να επιλέξει, σύμφωνα με το άρθρο 13 παράγραφος 3 της οδηγίας 89/106/ΕΟΚ, μία από τις δύο διαδικασίες βεβαίωσης της πιστότητας ενός προϊόντος. Το εν λόγω άρθρο ορίζει ότι η Επιτροπή θα πρέπει να επιλέγει την εκάστοτε λιγότερο δαπανηρή διαδικασία που ανταποκρίνεται στους όρους ασφάλειας. Είναι, επομένως, αναγκαίο να αποφασίσει κατά πόσον η ύπαρξη ενός συστήματος ελέγχου της παραγωγής στο εργοστάσιο με ευθύνη του κατασκευαστή αποτελεί αναγκαία και ικανή προϋπόθεση για τη βεβαίωση της πιστότητας συγκεκριμένου προϊόντος ή οικογένειας προϊόντων, ή κατά πόσον, για λόγους που συνδέονται με την τήρηση των κριτηρίων που αναφέρονται στο άρθρο 13 παράγραφος 4 της εν λόγω οδηγίας, απαιτείται η παρέμβαση αναγνωρισμένου οργανισμού πιστοποίησης. (2) Σύμφωνα με το άρθρο 13 παράγραφος 4 στις εντολές και στις τεχνικές προδιαγραφές αναφέρεται η διαδικασία που επιλέγεται με τον τρόπο αυτό. Κατά συνέπεια, είναι σκόπιμο να προσδιοριστούν τα προϊόντα ή η οικογένεια προϊόντων που αναφέρονται στις τεχνικές προδιαγραφές. (3) Οι δύο διαδικασίες που προβλέπονται στο άρθρο 13 παράγραφος 3 της οδηγίας 89/106/ΕΟΚ περιγράφονται λεπτομερώς στο παράρτημα III της εν λόγω οδηγίας. Επομένως, είναι αναγκαίο να καθορίζονται με σαφήνεια οι μέθοδοι με τις οποίες εφαρμόζονται οι δύο διαδικασίες με αναφορά στο παράρτημα III, για κάθε προϊόν ή ομάδα προϊόντων, καθώς το παράρτημα III δίνει προτίμηση σε ορισμένα συστήματα. (4) Η διαδικασία που αναφέρεται στο άρθρο 13 παράγραφος 3 στοιχείο α) αντιστοιχεί στα συστήματα που ορίζονται στην πρώτη δυνατότητα, χωρίς συνεχή επιθεώρηση, και στη δεύτερη και στην τρίτη δυνατότητα του παραρτήματος III τμήμα 2 σημείο ii). Η διαδικασία που αναφέρεται στο άρθρο 13 παράγραφος 3 στοιχείο β) αντιστοιχεί στα συστήματα που ορίζονται στο παράρτημα III τμήμα 2 σημείο i), και στην πρώτη δυνατότητα, με συνεχή επιθεώρηση, του παραρτήματος III τμήμα 2 σημείο ii), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η πιστότητα των προϊόντων και των οικογενειών προϊόντων που αναφέρονται στο παράρτημα I βεβαιώνεται με διαδικασία κατά την οποία, πέραν του συστήματος ελέγχου παραγωγής στο εργοστάσιο με ευθύνη του κατασκευαστή, παρεμβαίνει αναγνωρισμένος οργανισμός στην αξιολόγηση και επιθεώρηση του ελέγχου παραγωγής και του ίδιου του προϊόντος. Άρθρο 2 Η διαδικασία για τη βεβαίωση της πιστότητας που καθορίζεται στο παράρτημα II δηλώνεται στις εντολές περί των εναρμονισμένων ευρωπαϊκών προτύπων. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 14 Ιανουαρίου 2011.

Οικοδομικός τομέας


ΚΑΝΟΝΙΣΜΌΣ (ΕΕ) αριθ. 1228/2010 ΤΗΣ ΕΠΙΤΡΟΠΉΣ της 15ης Δεκεμβρίου 2010 σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9, Εκτιμώντας τα ακόλουθα: (1) Με τον κανονισμό (ΕΟΚ) αριθ. 2658/87 θεσπίστηκε η συνδυασμένη ονοματολογία («ΣΟ»), η οποία ανταποκρίνεται στις απαιτήσεις του κοινού δασμολογίου, των στατιστικών εξωτερικού εμπορίου της Ένωσης και άλλων πολιτικών της Ένωσης που αφορούν τις εισαγωγές ή εξαγωγές αγαθών. (2) Ο κανονισμός (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (2), εφαρμόζεται στις περιπτώσεις που δεν δικαιολογείται επιβάρυνση. (3) Σε ορισμένες περιστάσεις, λαμβανομένης υπόψη της ειδικής φύσης ορισμένων μετακινήσεων αγαθών που αναφέρονται στον κανονισμό (ΕΚ) αριθ. 1186/2009, φαίνεται σκόπιμο να μειωθεί ο διοικητικός φόρτος κατά τη δήλωση των εν λόγω μετακινήσεων, με την απόδοση ειδικού κωδικού ΣΟ. Πρόκειται, συγκεκριμένα, για την περίπτωση που η κατάταξη εκάστου είδους αγαθού μιας μετακίνησης, προκειμένου να καταρτιστεί η τελωνειακή διασάφηση, συνεπάγεται φόρτο εργασίας και δαπάνες δυσανάλογες προς τα διακυβευόμενα συμφέροντα. (4) Ο κανονισμός (ΕΕ) αριθ. 113/2010 της Επιτροπής, της 9ης Φεβρουαρίου 2010, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες όσον αφορά την εμπορική κάλυψη, τον ορισμό των στοιχείων, την κατάρτιση των στατιστικών εμπορίου κατά επιχειρηματικά χαρακτηριστικά και κατά λογιστική μονάδα, καθώς και συγκεκριμένα αγαθά ή μετακινήσεις (3), και ο κανονισμός (ΕΚ) αριθ. 1982/2004 της Επιτροπής, της 18ης Νοεμβρίου 2004, για εφαρμογή του κανονισμού (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση των κανονισμών (ΕΚ) αριθ. 1901/2000 και (ΕΟΚ) αριθ. 3590/92 της Επιτροπής (4), παρέχουν τη δυνατότητα στα κράτη μέλη να χρησιμοποιούν απλουστευμένο σύστημα κωδικοποίησης για ορισμένα αγαθά στις στατιστικές εξωτερικού και εσωτερικού εμπορίου της ΕΕ. (5) Οι ανωτέρω κανονισμοί προβλέπουν τη χρησιμοποίηση ειδικών κωδικών για τα αγαθά σε ειδικές περιστάσεις. Για λόγους διαφάνειας, καθώς και για σκοπούς πληροφόρησης, οι εν λόγω κωδικοί θα πρέπει να αναφέρονται στη ΣΟ. (6) Για τους λόγους αυτούς, είναι σκόπιμο να παρεμβληθεί το κεφάλαιο 99 στη ΣΟ. (7) Επομένως, θα πρέπει να τροποποιηθεί αναλόγως το παράρτημα I του κανονισμού (ΕΟΚ) αριθ. 2658/87. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΟΚ) αριθ. 2658/87 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Δεκεμβρίου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 298/2010 ΤΗΣ ΕΠΙΤΡΟΠΉΣ της 9ης Απριλίου 2010 για την τροποποίηση του κανονισμού (ΕΚ) αριθ. 1451/2007 όσον αφορά την παράταση της ισχύος των παρεκκλίσεων για τη διάθεση βιοκτόνων στην αγορά (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2) περιλαμβάνει, στο παράρτημα II, περιοριστικό κατάλογο των υπαρχουσών δραστικών ουσιών που πρέπει να αξιολογηθούν στο πλαίσιο του προγράμματος εργασιών για τη συστηματική εξέταση δραστικών ουσιών που κυκλοφορούν ήδη στην αγορά, στο εξής «πρόγραμμα αναθεώρησης», και απαγορεύει τη διάθεση στην αγορά βιοκτόνων που περιέχουν δραστικές ουσίες οι οποίες δεν περιλαμβάνονται στο εν λόγω παράρτημα ή στο παράρτημα I ή IA της οδηγίας 98/8/ΕΚ. (2) Ωστόσο, ο κανονισμός (ΕΚ) αριθ. 1451/2007 παρέχει στην Επιτροπή τη δυνατότητα να εγκρίνει παρέκκλιση από την απαγόρευση αυτή, σε περιπτώσεις που τα κράτη μέλη θεωρούν ότι μια δραστική ουσία είναι απαραίτητη για λόγους υγείας, ασφάλειας και προστασίας της πολιτιστικής κληρονομιάς ή ότι έχει κρίσιμη σημασία για τη λειτουργία της κοινωνίας και εφόσον δεν διατίθενται εναλλακτικές λύσεις ή υποκατάστατα που να είναι εφικτά από τεχνικής και οικονομικής πλευράς και αποδεκτά από πλευράς περιβάλλοντος και υγείας. Ο κανονισμός προβλέπει επίσης ότι τα κράτη μέλη μπορούν να επιτρέπουν τη διάθεση στην αγορά δραστικών ουσιών που συνίστανται αποκλειστικά από τρόφιμα ή ζωοτροφές προοριζόμενα να χρησιμοποιηθούν ως απωθητικά ή προσελκυστικά, του τύπου προϊόντων 19. (3) Σύμφωνα με τις ισχύουσες διατάξεις οι εν λόγω παρεκκλίσεις επιτρέπονται μέχρι τις 14 Μαΐου 2010, δεδομένου ότι αρχικά είχε προβλεφθεί ότι το πρόγραμμα αναθεώρησης θα διαρκούσε μόνο μέχρι την ημερομηνία αυτή. (4) Η οδηγία 98/8/ΕΚ, όπως τροποποιήθηκε από την οδηγία 2009/107/ΕΚ (3) παρέτεινε την ισχύ του προγράμματος αναθεώρησης μέχρι τις 14 Μαΐου 2014. (5) Για λόγους συνέπειας, είναι σκόπιμο να ευθυγραμμιστεί η διάρκεια ισχύος των παρεκκλίσεων που προβλέπονται στα άρθρα 5 και 6 του κανονισμού (ΕΚ) αριθ. 1451/2007 με τη διάρκεια ισχύος του προγράμματος αναθεώρησης. (6) Επομένως, πρέπει να τροποποιηθεί αναλόγως ο κανονισμός (ΕΚ) αριθ. 1451/2007. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1451/2007 τροποποιείται ως εξής: 1) Στο άρθρο 5, η παράγραφος 3 αντικαθίσταται από το ακόλουθο κείμενο: «3. Λαμβάνοντας υπόψη τις παρατηρήσεις που έχει παραλάβει, η Επιτροπή μπορεί να εγκρίνει παρέκκλιση από το άρθρο 4 παράγραφος 1 για τη διάθεση της ουσίας στην αγορά των αιτούντων κρατών μελών το αργότερο έως την ημερομηνία που αναφέρεται στο άρθρο 16 παράγραφος 2 πρώτο εδάφιο της οδηγίας 98/8/ΕΚ, υπό τον όρο ότι τα κράτη μέλη: α) μεριμνούν ώστε η συνέχιση της χρήσης να είναι δυνατή μόνο εφόσον τα προϊόντα που περιέχουν την ουσία έχουν εγκριθεί για τη σκοπούμενη βασική χρήση· β) συνάγουν το συμπέρασμα ότι, λαμβανομένων υπόψη όλων των διαθέσιμων στοιχείων, είναι εύλογο να υποτεθεί πως η συνέχιση της χρήσης δεν θα έχει μη αποδεκτές επιδράσεις στην υγεία του ανθρώπου ή των ζώων ούτε στο περιβάλλον· γ) κατά τη χορήγηση των εγκρίσεων, επιβάλλουν όλα τα ενδεδειγμένα μέτρα περιορισμού των κινδύνων· δ) εξασφαλίζουν την αλλαγή της επισήμανσης των εν λόγω εγκεκριμένων βιοκτόνων που θα εξακολουθούν να κυκλοφορούν στην αγορά μετά την 1η Σεπτεμβρίου 2006, ώστε να είναι προσαρμοσμένη στους όρους χρήσης που επιβάλλουν τα κράτη μέλη σύμφωνα με την παρούσα παράγραφο· και ε) μεριμνούν ώστε, κατά περίπτωση, οι κάτοχοι των εγκρίσεων ή τα σχετικά κράτη μέλη να αναζητήσουν εναλλακτικές ουσίες για τις συγκεκριμένες χρήσεις ή να καταρτιστεί φάκελος προς υποβολή με τη διαδικασία που καθορίζεται στο άρθρο 11 της οδηγίας 98/8/ΕΚ, το αργότερο δύο έτη πριν από την ημερομηνία που αναφέρεται στο άρθρο 16 παράγραφος 2 πρώτο εδάφιο της οδηγίας 98/8/ΕΚ.». 2) Στο άρθρο 6, το πρώτο εδάφιο αντικαθίσταται από το ακόλουθο κείμενο: «Κατά παρέκκλιση των διατάξεων του άρθρου 4 παράγραφος 1, τα κράτη μέλη μπορούν να επιτρέπουν, το αργότερο μέχρι την ημερομηνία που αναφέρεται στο άρθρο 16 παράγραφος 2 πρώτο εδάφιο της οδηγίας 98/8/ΕΚ, τη διάθεση στην αγορά δραστικών ουσιών που συνίστανται αποκλειστικά από τρόφιμα ή ζωοτροφές προοριζόμενα να χρησιμοποιηθούν ως απωθητικά ή προσελκυστικά, του τύπου προϊόντων 19.». Άρθρο 2 Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Απριλίου 2010.

Χημική βιομηχανία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 188/2011 ΤΗΣ ΕΠΙΤΡΟΠΉΣ της 25ης Φεβρουαρίου 2011 για τη θέσπιση λεπτομερών κανόνων σχετικά με την εφαρμογή της οδηγίας 91/414/ΕΟΚ του Συμβουλίου όσον αφορά τη διαδικασία αξιολόγησης των δραστικών ουσιών που δεν κυκλοφορούσαν στην αγορά δύο έτη μετά την ημερομηνία κοινοποίησης της εν λόγω οδηγίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 5, Εκτιμώντας τα ακόλουθα: (1) Είναι ανάγκη να θεσπιστούν κανόνες για τη διαδικασία υποβολής και αξιολόγησης των αιτήσεων για καταχώριση στο παράρτημα I της οδηγίας 91/414/ΕΟΚ δραστικών ουσιών που δεν κυκλοφορούσαν στην αγορά δύο έτη μετά την ημερομηνία κοινοποίησης της εν λόγω οδηγίας. Συγκεκριμένα, πρέπει να οριστούν οι χρονικές περίοδοι για τα διάφορα βήματα της εν λόγω διαδικασίας, ώστε να εξασφαλιστεί ότι πραγματοποιούνται ταχέως. (2) Πρόσθετες πληροφορίες που υποβάλλονται μετά την αίτηση και οι φάκελοι θα πρέπει να λαμβάνονται υπόψη μόνον εάν ζητήθηκε από την Ευρωπαϊκή Αρχή για την Ασφάλεια των Τροφίμων (στο εξής «η Αρχή»), ή το κράτος μέλος-εισηγητή και εφόσον έχουν υποβληθεί εντός της συγκεκριμένης χρονικής περιόδου. (3) Όσον αφορά αιτήσεις που υποβάλλονται πριν από την έναρξη ισχύος του παρόντος κανονισμού θα πρέπει να προβλεφθούν μεταβατικά μέτρα. Ειδικότερα, ενδείκνυται να επεκταθεί η περίοδος που μπορεί να χορηγηθεί στον αιτούντα για να υποβάλει πρόσθετες πληροφορίες τις οποίες ζητά η Αρχή ή το κράτος μέλος-εισηγητής. Όσον αφορά τέτοιες αιτήσεις, είναι επίσης αναγκαίο να οριστούν περίοδοι για την κυκλοφορία του σχεδίου έκθεσης αξιολόγησης από την Αρχή και την υποβολή σχολίων από τα κράτη μέλη, πλην του κράτους μέλους-εισηγητή, και από τον αιτούντα. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Ο παρών κανονισμός καθορίζει λεπτομερείς κανόνες για την υποβολή και αξιολόγηση των αιτήσεων για καταχώριση στο παράρτημα I της οδηγίας 91/414/ΕΟΚ δραστικών ουσιών που δεν κυκλοφορούσαν στην αγορά στις 26 Ιουλίου 1993. Άρθρο 2 Αίτηση 1. Ένας αιτών που επιθυμεί να εξασφαλίσει την καταχώριση στο παράρτημα I της οδηγίας 91/414/ΕΟΚ δραστικής ουσίας η οποία καλύπτεται από το άρθρο 1 υποβάλλει αίτηση για την εν λόγω δραστική ουσία σε κράτος μέλος (εφεξής «κράτος μέλος-εισηγητής») μαζί με έναν συνοπτικό φάκελο και έναν πλήρη φάκελο, όπως προβλέπεται στο άρθρο 3, ή επιστημονική αιτιολόγηση για τη μη υποβολή ορισμένων τμημάτων των φακέλων, βάσει των οποίων αποδεικνύεται ότι η δραστική ουσία πληροί τα κριτήρια που προβλέπονται στο άρθρο 5 της εν λόγω οδηγίας. Για τους σκοπούς του παρόντος κανονισμού ως «αιτών» νοείται το πρόσωπο που παρασκευάζει το ίδιο τη δραστική ουσία ή αναθέτει την παρασκευή της για λογαριασμό του σε τρίτο ή το πρόσωπο που ορίζεται από τον παρασκευαστή ως ο αποκλειστικός του αντιπρόσωπος για σκοπούς συμμόρφωσης με τον παρόντα κανονισμό. 2. Όταν υποβάλλει την αίτησή του, ο αιτών μπορεί, σύμφωνα με το άρθρο 14 της οδηγίας 91/414/ΕΟΚ, να ζητήσει να τηρηθούν εμπιστευτικά ορισμένα μέρη των φακέλων που αναφέρονται στην παράγραφο 1 του παρόντος άρθρου. Ο αιτών εξηγεί για κάθε έγγραφο ή μέρος εγγράφου τους λόγους για τους οποίους πρέπει να θεωρηθεί εμπιστευτικό. Τα κράτη μέλη αξιολογούν τα αιτήματα που αφορούν την εμπιστευτικότητα. Σε περίπτωση αιτήματος πρόσβασης σε πληροφορίες, το κράτος μέλος-εισηγητής αποφασίζει ποιες πληροφορίες θα τηρηθούν εμπιστευτικές. Ο αιτών υποβάλλει χωριστά τις πληροφορίες που πρέπει να τηρηθούν εμπιστευτικές. Ο αιτών υποβάλλει ταυτόχρονα τυχόν αξιώσεις για την προστασία δεδομένων, σύμφωνα με το άρθρο 13 της οδηγίας 91/414/ΕΟΚ. Άρθρο 3 Φάκελοι 1. Ο συνοπτικός φάκελος περιλαμβάνει τα ακόλουθα: α) στοιχεία σχετικά με μία ή περισσότερες αντιπροσωπευτικές χρήσεις τουλάχιστον ενός φυτοπροστατευτικού προϊόντος που περιέχει τη δραστική ουσία, από τα οποία να προκύπτει ότι πληρούνται οι απαιτήσεις του άρθρου 5 της οδηγίας 91/414/ΕΟΚ· β) για κάθε σημείο των απαιτήσεων για στοιχεία σχετικά με τη δραστική ουσία που αναφέρεται στο παράρτημα II της οδηγίας 91/414/ΕΟΚ, τις περιλήψεις και τα αποτελέσματα των δοκιμών και των μελετών, το όνομα του ιδιοκτήτη τους και του προσώπου ή του ιδρύματος που διεξήγαγε τις δοκιμές και τις μελέτες· γ) για κάθε σημείο των απαιτήσεων για στοιχεία σχετικά με το φυτοπροστατευτικό προϊόν που αναφέρεται στο παράρτημα III της οδηγίας 91/414/ΕΟΚ, τις περιλήψεις και τα αποτελέσματα των δοκιμών και των μελετών, το όνομα του ιδιοκτήτη τους και του προσώπου ή του ιδρύματος που διεξήγαγε τις δοκιμές και τις μελέτες σχετικά με την αξιολόγηση των κριτηρίων που αναφέρονται στο άρθρο 5 της εν λόγω οδηγίας, λαμβανομένου υπόψη του γεγονότος ότι ελλιπή στοιχεία στον φάκελο του παραρτήματος II ή του παραρτήματος III, τα οποία προκύπτουν από το προτεινόμενο περιορισμένο φάσμα αντιπροσωπευτικών χρήσεων της δραστικής ουσίας, μπορούν να οδηγήσουν σε περιορισμούς στην καταχώριση στο παράρτημα I της εν λόγω οδηγίας· δ) κατάλογο σημείων προς έλεγχο, ο οποίος να αποδεικνύει ότι ο φάκελος που προβλέπεται στην παράγραφο 2 είναι πλήρης· ε) τους λόγους για τους οποίους οι εκθέσεις των δοκιμών και των μελετών που υποβλήθηκαν είναι απαραίτητες για την καταχώριση της εξεταζόμενης δραστικής ουσίας· στ) αξιολόγηση όλων των υποβαλλόμενων πληροφοριών· ζ) εφόσον απαιτείται, αντίγραφο της αίτησης για επίπεδο υπολειμμάτων, όπως αναφέρεται στο άρθρο 7 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (2), ή αιτιολογία για τη μη προσκόμιση αντιγράφου μιας αίτησης. 2. Ο πλήρης φάκελος περιλαμβάνει το πλήρες κείμενο των εκθέσεων δοκιμών και μελετών για το σύνολο των πληροφοριών που αναφέρονται στα στοιχεία β) και γ) της παραγράφου 1 μαζί με κατάλογο των δοκιμών και μελετών. Άρθρο 4 Έλεγχος πληρότητας των φακέλων 1. Μέσα σε τρεις μήνες από την παραλαβή της αίτησης, το κράτος μέλος-εισηγητής εξετάζει αν οι φάκελοι που υποβλήθηκαν με την αίτηση περιλαμβάνουν όλα τα στοιχεία που προβλέπονται στο άρθρο 3 χρησιμοποιώντας τον κατάλογο των σημείων προς έλεγχο σύμφωνα με το άρθρο 3 παράγραφος 1 στοιχείο δ). Εξετάζει επίσης τα αιτήματα για εμπιστευτικότητα που αναφέρονται στο άρθρο 2 παράγραφος 2 και τον κατάλογο μελετών και δοκιμών που υποβάλλονται σύμφωνα με το άρθρο 3 παράγραφος 2. 2. Όταν λείπει ένα ή περισσότερα στοιχεία που προβλέπονται στο άρθρο 3, το κράτος μέλος-εισηγητής ενημερώνει τον αιτούντα ορίζοντας ταυτόχρονα προθεσμία για την υποβολή τους. Η προθεσμία αυτή δεν πρέπει να υπερβαίνει τους τρεις μήνες. 3. Εάν, στη λήξη της προθεσμίας που αναφέρεται στην παράγραφο 2, ο αιτών δεν έχει υποβάλει τα στοιχεία που λείπουν, το κράτος μέλος-εισηγητής ενημερώνει τον αιτούντα, την Επιτροπή και τα λοιπά κράτη μέλη ότι η αίτηση απορρίπτεται. 4. Όταν οι φάκελοι που υποβάλλονται με την αίτηση περιλαμβάνουν όλα τα στοιχεία που προβλέπονται στο άρθρο 3, το κράτος μέλος-εισηγητής ενημερώνει τον αιτούντα, την Επιτροπή, τα λοιπά κράτη μέλη και την Ευρωπαϊκή Αρχή για την Ασφάλεια των Τροφίμων, στο εξής «η Αρχή» σχετικά με την πληρότητα της αίτησης. Μετά την παραλαβή της κοινοποίησης, ο αιτών διαβιβάζει αμέσως τους φακέλους στα λοιπά κράτη μέλη, στην Επιτροπή και στην Αρχή, περιλαμβανομένων των πληροφοριών σχετικά με τα μέρη των φακέλων για τα οποία έχει ζητηθεί εμπιστευτικότητα, όπως αναφέρεται στο άρθρο 2 παράγραφος 2. 5. Εντός τεσσάρων μηνών από την ημερομηνία παραλαβής της κοινοποίησης που αναφέρεται στην παράγραφο 4, εκδίδεται απόφαση σύμφωνα με το άρθρο 6 παράγραφος 3 της οδηγίας 91/414/ΕΟΚ η οποία καθορίζει ότι οι φάκελοι που υποβλήθηκαν πληρούν τις απαιτήσεις των παραρτημάτων ΙΙ και ΙΙΙ της εν λόγω οδηγίας, στο εξής «απόφαση για την πληρότητα». Άρθρο 5 Υποβολή πληροφοριών από τρίτους 1. Οποιοδήποτε άτομο ή κράτος μέλος επιθυμεί να υποβάλει στο κράτος μέλος-εισηγητή πληροφορίες οι οποίες θα μπορούσαν να συμβάλουν στην αξιολόγηση, ιδίως όσον αφορά τις δυνητικά επικίνδυνες επιδράσεις της δραστικής ουσίας ή των υπολειμμάτων της στην υγεία του ανθρώπου, στην υγεία των ζώων και στο περιβάλλον, τις υποβάλλει, με την επιφύλαξη του άρθρου 7 της οδηγίας 91/414/ΕΟΚ, το αργότερο εντός τριών μηνών από τη δημοσίευση της απόφασης για την πληρότητα σχετικά με την εξεταζόμενη δραστική ουσία. 2. Το κράτος μέλος-εισηγητής κοινοποιεί αμέσως κάθε πληροφορία που έχει λάβει από τρίτα μέρη στην Αρχή και στον αιτούντα. 3. Ο αιτών μπορεί να στείλει τις παρατηρήσεις του σχετικά με τις υποβληθείσες πληροφορίες που αναφέρονται στην παράγραφο 2 στο κράτος μέλος-εισηγητή και στην Αρχή το αργότερο δύο μήνες από τη λήψη των πληροφοριών. Άρθρο 6 Αξιολόγηση από το κράτος μέλος-εισηγητή 1. Εντός δώδεκα μηνών από την ημερομηνία δημοσίευσης της απόφασης για την πληρότητα, το κράτος μέλος-εισηγητής καταρτίζει και υποβάλλει στην Επιτροπή, με αντίγραφο στην Αρχή, έκθεση (εφεξής «σχέδιο έκθεσης αξιολόγησης»), στην οποία εκτιμά αν μπορεί να αναμένεται ότι η δραστική ουσία πληροί τις απαιτήσεις του άρθρου 5 της οδηγίας 91/414/ΕΟΚ. Ταυτόχρονα, πληροφορεί τον αιτούντα ότι το σχέδιο έκθεσης αξιολόγησης έχει υποβληθεί και του ζητά να διαβιβάσει πάραυτα στην Αρχή, στα κράτη μέλη και στην Επιτροπή τους επικαιροποιημένους φακέλους, κατά περίπτωση. 2. Το κράτος μέλος-εισηγητής μπορεί να ζητήσει τη γνώμη της Αρχής. 3. Όταν το κράτος μέλος-εισηγητής χρειάζεται πρόσθετες πληροφορίες, τις ζητά από τον αιτούντα και καθορίζει προθεσμία έως έξι μηνών για την προσκόμιση των πληροφοριών. Το κράτος μέλος-εισηγητής ενημερώνει την Επιτροπή και την Αρχή. Στην εκτίμησή του, το κράτος μέλος-εισηγητής λαμβάνει υπόψη μόνο τις πληροφορίες που ζητήθηκαν και υποβλήθηκαν εντός της ορισθείσας προθεσμίας. Στις περιπτώσεις που το κράτος μέλος-εισηγητής ζητά πρόσθετες πληροφορίες, η περίοδος των δώδεκα μηνών που προβλέπεται στην παράγραφο 1 για την υποβολή του σχεδίου έκθεσης αξιολόγησης παρατείνεται κατά την περίοδο που χορηγήθηκε από το κράτος μέλος-εισηγητή για την υποβολή των πρόσθετων πληροφοριών. Εάν οι υποβληθείσες πληροφορίες υποβληθούν στο κράτος μέλος-εισηγητή πριν από το τέλος της χορηγηθείσας προθεσμίας, η παράταση αντιστοιχεί στο μέρος της προθεσμίας που χρησιμοποιήθηκε πραγματικά. 4. Όταν, μετά τη λήξη της προθεσμίας που αναφέρεται στην παράγραφο 3 πρώτο εδάφιο, ο αιτών δεν υποβάλλει όλες τις πρόσθετες πληροφορίες που ζητήθηκαν σύμφωνα με την παράγραφο 1, το κράτος μέλος-εισηγητής ενημερώνει τον αιτούντα, την Επιτροπή, τα λοιπά κράτη μέλη και την Αρχή και αναφέρει στο σχέδιο της έκθεσης αξιολόγησης ποια είναι τα στοιχεία που λείπουν. 5. Εάν η Επιτροπή αποφανθεί, αφού δώσει στον αιτούντα τη δυνατότητα να υποβάλει τις παρατηρήσεις του, ότι ο αιτών δεν υπέβαλε στοιχεία αναγκαία για την αξιολόγηση που αναφέρεται στην παράγραφο 1, εκδίδει απόφαση σύμφωνα με το άρθρο 9 παράγραφος 2 στοιχείο β) που προβλέπει ότι η συγκεκριμένη δραστική ουσία δεν θα περιληφθεί στο παράρτημα I της οδηγίας 91/414/ΕΟΚ. Άρθρο 7 Διανομή και πρόσβαση στο σχέδιο έκθεσης αξιολόγησης 1. Η Αρχή διανέμει το σχέδιο έκθεσης αξιολόγησης που έλαβε από το κράτος μέλος-εισηγητή στον αιτούντα και στα λοιπά κράτη μέλη εντός 30 ημερών από την παραλαβή του. Εάν η Αρχή δεν λάβει τον φάκελο που προβλέπεται στο άρθρο 6 παράγραφος 1 εντός της προθεσμίας των τριάντα ημερών, διανέμει την έκθεση αμέσως μόλις λάβει τον φάκελο. Η προθεσμία για την υποβολή γραπτών παρατηρήσεων στην Αρχή από τα κράτη μέλη και τον αιτούντα είναι δύο μήνες. 2. Η Αρχή καθιστά διαθέσιμο το σχέδιο της έκθεσης αξιολόγησης στο κοινό, αποκλείοντας κάθε πληροφορία για την οποία έχει ζητηθεί να τηρηθεί εμπιστευτικότητα και έχει δικαιολογηθεί από τον αιτούντα σύμφωνα με το άρθρο 14 της οδηγίας 91/414/ΕΟΚ. Χορηγεί προθεσμία δύο εβδομάδων στον αιτούντα για να ζητήσει εμπιστευτική μεταχείριση. Άρθρο 8 Πόρισμα της Αρχής 1. Εντός τεσσάρων μηνών από τη λήξη της προθεσμίας που έχει δοθεί για την υποβολή γραπτών παρατηρήσεων, η Αρχή εκδίδει συμπεράσματα σχετικά με το αν μπορεί να αναμένεται να πληροί η δραστική ουσία τους όρους του άρθρου 5 της οδηγίας 91/414/ΕΟΚ και τα κοινοποιεί στον αιτούντα, τα κράτη μέλη και την Επιτροπή και τα καθιστά διαθέσιμα στο κοινό. Η Αρχή, κατά περίπτωση, αναφέρει στο πόρισμά της τα πιθανά μέτρα άμβλυνσης του κινδύνου σε σχέση με τις προβλεπόμενες χρήσεις που περιέχονται στο σχέδιο έκθεσης αξιολόγησης. 2. Η Αρχή, κατά περίπτωση, διοργανώνει διαβούλευση με εμπειρογνώμονες, συμπεριλαμβανομένων εμπειρογνωμόνων από το κράτος μέλος-εισηγητή. Στην περίπτωση αυτή η τετράμηνη προθεσμία για την έκδοση του πορίσματος, όπως ορίζεται στην παράγραφο 1, παρατείνεται κατά δύο μήνες. 3. Εάν η Αρχή χρειάζεται πρόσθετες πληροφορίες, ορίζει, αφού διαβουλευτεί με το κράτος μέλος-εισηγητή, για τον αιτούντα προθεσμία κατ’ ανώτατο όριο τριών μηνών για την προσκόμισή τους στα κράτη μέλη, στην Επιτροπή και στην Αρχή. Ενημερώνει τον αιτούντα, την Επιτροπή και τα κράτη μέλη. Όσον αφορά τις αιτήσεις για τις οποίες έχει δημοσιευτεί απόφαση για την πληρότητα έως τις 31 Δεκεμβρίου 2005, η ανώτατη περίοδος είναι πέντε μήνες. 4. Εντός δύο μηνών από τη λήψη των πρόσθετων πληροφοριών το κράτος μέλος-εισηγητής εκτιμά τις πληροφορίες και υποβάλλει προσθήκη στο σχέδιο έκθεσης αξιολόγησης στην Αρχή. Όσον αφορά τις αιτήσεις για τις οποίες η απόφαση για την πληρότητα έως τις 31 Δεκεμβρίου 2005, η εν λόγω περίοδος είναι τρεις μήνες. 5. Όταν η Αρχή ζητά πρόσθετες πληροφορίες σύμφωνα με την παράγραφο 3, η περίοδος από την ημερομηνία αίτησης έως την ημερομηνία υποβολής της προσθήκης στο σχέδιο έκθεσης αξιολόγησης δεν λαμβάνεται υπόψη για τον υπολογισμό της περιόδου για την έκδοση του πορίσματος, όπως προβλέπεται στις παραγράφους 1 και 2. 6. Στο πόρισμά της, η Αρχή λαμβάνει υπόψη μόνο τις πρόσθετες πληροφορίες που ζητήθηκαν από αυτήν ή από το κράτος μέλος-εισηγητή και υποβλήθηκαν εντός της ορισθείσας προθεσμίας. 7. Η Αρχή καθορίζει τη μορφή των συμπερασμάτων της στα οποία περιλαμβάνονται λεπτομέρειες για τη διαδικασία αξιολόγησης και τις ιδιότητες της εξεταζόμενης δραστικής ουσίας. Άρθρο 9 Υποβολή σχεδίου πράξης 1. Η Επιτροπή υποβάλλει, το αργότερο εντός έξι μηνών από τη λήψη του πορίσματος της Αρχής, στη μόνιμη επιτροπή για την τροφική αλυσίδα και την υγεία των ζώων, στο εξής «η επιτροπή», σχέδιο έκθεσης ανασκόπησης που οριστικοποιείται κατά τη συνεδρίαση της επιτροπής. Δίνεται στον αιτούντα η δυνατότητα να υποβάλει τις παρατηρήσεις του σχετικά με το σχέδιο της έκθεσης ανασκόπησης εντός προθεσμίας που ορίζεται από την Επιτροπή και δεν υπερβαίνει τις τριάντα ημέρες. 2. Με βάση το σχέδιο έκθεσης ανασκόπησης και λαμβανομένων υπόψη τυχόν παρατηρήσεων τις οποίες υπέβαλε ο αιτών εντός της προθεσμίας που ορίστηκε από την Επιτροπή σύμφωνα με την παράγραφο 1, εκδίδεται πράξη, σύμφωνα με τη διαδικασία που αναφέρεται στο άρθρο 19 παράγραφος 2 της οδηγίας της οδηγίας 91/414/ΕΟΚ, η οποία προβλέπει ότι: α) μια δραστική ουσία περιλαμβάνεται στο παράρτημα I της οδηγίας 91/414/ΕΟΚ υπό όρους και περιορισμούς, κατά περίπτωση· β) μια δραστική ουσία δεν περιλαμβάνεται στο παράρτημα I της εν λόγω οδηγίας. Άρθρο 10 Πρόσβαση στην έκθεση ανασκόπησης Η τελική έκθεση ανασκόπησης είναι διαθέσιμη για το κοινό, εκτός των τμημάτων που αναφέρονται σε εμπιστευτικά στοιχεία, τα οποία περιλαμβάνουν οι φάκελοι και ορίζονται ως εμπιστευτικά σύμφωνα με το άρθρο 14 της οδηγίας 91/414/ΕΟΚ. Άρθρο 11 Μεταβατικά μέτρα 1. Τα άρθρα 2, 3 και 4 παράγραφος 1 δεν εφαρμόζονται σε αιτήσεις για καταχώριση δραστικών ουσιών στο παράρτημα I της οδηγίας 91/414/ΕΟΚ για τις οποίες η αίτηση είχε ληφθεί από το κράτος μέλος-εισηγητή έως τις 17 Μαρτίου 2011, αλλά για τις οποίες δεν είχε γίνει έως την ημερομηνία εκείνη έλεγχος πληρότητας. Για αιτήσεις τέτοιου είδους, το κράτος μέλος-εισηγητής πραγματοποιεί τον έλεγχο πληρότητας που προβλέπεται στο άρθρο 4 παράγραφος 1 έως τις 18 Ιουνίου 2011 το αργότερο. 2. Τα άρθρα 2, 3 και 4 δεν εφαρμόζονται σε αιτήσεις για καταχώριση των δραστικών ουσιών στο παράρτημα I της οδηγίας 91/414/ΕΟΚ για τις οποίες ο φάκελος παραπέμφθηκε στην επιτροπή σύμφωνα με το άρθρο 6 παράγραφος 2 της εν λόγω οδηγίας έως τις 17 Μαρτίου 2011, αλλά για τις οποίες δεν είχε εκδοθεί έως την ημερομηνία εκείνη απόφαση για την πληρότητα. Για αιτήσεις τέτοιου είδους, εκδίδεται απόφαση για την πληρότητα σύμφωνα με το άρθρο 6 παράγραφος 3 της οδηγίας 91/414/ΕΟΚ έως τις 18 Ιουλίου 2011. 3. Τα άρθρα 2, 3 και 4 δεν εφαρμόζονται σε αιτήσεις για καταχώριση δραστικών ουσιών στο παράρτημα I της οδηγίας 91/414/ΕΟΚ για τις οποίες είχε εκδοθεί απόφαση για την πληρότητα αλλά δεν είχε δημοσιευτεί έως τις 17 Μαρτίου 2011. 4. Τα άρθρα 2 έως 6 δεν εφαρμόζονται σε αιτήσεις για καταχώριση δραστικών ουσιών στο παράρτημα I της οδηγίας 91/414/ΕΟΚ για τις οποίες είχε εκδοθεί απόφαση για την πληρότητα έως τις 17 Μαρτίου 2011, αλλά δεν είχε υποβληθεί σχέδιο έκθεσης αξιολόγησης στην Επιτροπή έως την ημερομηνία εκείνη. Για αιτήσεις τέτοιου είδους, το κράτος μέλος-εισηγητής ετοιμάζει και υποβάλλει σχέδιο έκθεσης αξιολόγησης στην Επιτροπή, με αντίγραφο στην Αρχή έως τις 18 Μαρτίου 2012. Ταυτόχρονα, πληροφορεί τον αιτούντα ότι έχει υποβληθεί σχέδιο έκθεσης αξιολόγησης και του ζητά να διαβιβάσει πάραυτα στην Αρχή, στα κράτη μέλη και στην Επιτροπή τους επικαιροποιημένους φακέλους, κατά περίπτωση. Το άρθρο 6 παράγραφοι 2 έως 5 εφαρμόζεται τηρουμένων των αναλογιών. 5. Τα άρθρα 2 έως 6 και το άρθρο 7 παράγραφος 1 πρώτο εδάφιο δεν εφαρμόζονται σε αιτήσεις για τις οποίες το σχέδιο έκθεσης αξιολόγησης είχε ληφθεί από την Αρχή αλλά δεν είχε διανεμηθεί στον αιτούντα και στα λοιπά κράτη μέλη για παρατηρήσεις έως τις 17 Μαρτίου 2011. 6. Κατά παρέκκλιση από την παράγραφο 5, για τις αιτήσεις για τις οποίες είχε υποβληθεί στην Επιτροπή και στην Αρχή σχέδιο έκθεσης αξιολόγησης έως τις 31 Δεκεμβρίου 2009 το αργότερο, δεν εφαρμόζονται τα άρθρα 2 έως 6 και το άρθρο 7 παράγραφος 1 πρώτο εδάφιο. Επιπροσθέτως, ακολουθείται η εξής διαδικασία: Έως τις 18 Απριλίου 2011, το κράτος μέλος-εισηγητής ζητά από τον αιτούντα να ενημερώσει το οικείο κράτος μέλος και την Αρχή, εντός ενός μηνός, σε περίπτωση που ο αιτών θεωρεί ότι πληροφορίες που δεν είχαν υποβληθεί για την προετοιμασία του σχεδίου της έκθεσης αξιολόγησης και οι οποίες θα μπορούσαν να είχαν επηρεάσει το αποτέλεσμα της αξιολόγησης, ότι είναι διαθέσιμες, προσδιορίζοντας τη φύση των πληροφοριών και την πιθανή επίδρασή τους στην αξιολόγηση. Εντός δύο μηνών από τη λήψη της απάντησης του αιτούντος, η Αρχή αποφασίζει εάν οι εν λόγω πληροφορίες θα μπορούσαν να επηρεάσουν το αποτέλεσμα της αξιολόγησης. Εάν ναι, η Αρχή ζητά, αμελλητί, από το κράτος μέλος-εισηγητή να ζητήσει την υποβολή των εν λόγω πληροφοριών από τον αιτούντα. Το κράτος μέλος-εισηγητής επικαιροποιεί το σχέδιο της έκθεσης αξιολόγησης, κατά περίπτωση, συνεκτιμώντας τις εν λόγω πληροφορίες. Η Αρχή ορίζει προθεσμία έξι μηνών εντός των οποίων το κράτος μέλος-εισηγητής πρέπει να ετοιμάσει και υποβάλει στην Επιτροπή το επικαιροποιημένο σχέδιο έκθεσης αξιολόγησης, με αντίγραφο στην Αρχή. Ταυτόχρονα, πληροφορεί τον αιτούντα ότι το σχέδιο έκθεσης αξιολόγησης έχει υποβληθεί και του ζητά να διαβιβάσει πάραυτα στην Αρχή, στα λοιπά κράτη μέλη και στην Επιτροπή τους επικαιροποιημένους φακέλους, κατά περίπτωση. Το άρθρο 6 παράγραφοι 2 έως 5 εφαρμόζονται τηρουμένων των αναλογιών, εφόσον η περίοδος που αναφέρεται στο άρθρο 6 παράγραφος 3 πρώτο εδάφιο δεν υπερβαίνει τους τρεις μήνες. 7. Η Επιτροπή καθορίζει και δημοσιεύει στον ιστότοπό της, τις ημερομηνίες για τη διανομή του σχεδίου των εκθέσεων αξιολόγησης που αναφέρεται στις παραγράφους 5 και 6. Όταν επικαιροποιείται σχέδιο έκθεσης αξιολόγησης, όπως προβλέπεται στην παράγραφο 6, αυτό διανέμεται επικαιροποιημένο. Ταυτόχρονα, η Επιτροπή ορίζει και δημοσιεύει στον ιστότοπό της τις ημερομηνίες για την υποβολή παρατηρήσεων. Άρθρο 12 Τέλη 1. Τα κράτη μέλη μπορούν να ανακτούν τα ποσά που συνδέονται με οποιαδήποτε εργασία πραγματοποιούν εντός του πλαισίου του παρόντος κανονισμού μέσω τελών ή επιβαρύνσεων. 2. Τα κράτη μέλη μεριμνούν ώστε τα τέλη ή οι επιβαρύνσεις που αναφέρονται στην παράγραφο 1: α) να καθορίζονται με διαφάνεια· και β) να αντιστοιχούν στο πραγματικό συνολικό κόστος της εργασίας που πραγματοποιήθηκε, εκτός αν το δημόσιο συμφέρον υπαγορεύει τη μείωση των τελών ή επιβαρύνσεων. Άρθρο 13 Άλλες επιβαρύνσεις, εισφορές ή τέλη Το άρθρο 12 ισχύει με την επιφύλαξη των δικαιωμάτων των κρατών μελών να διατηρούν ή να θεσπίζουν, σύμφωνα με τη συνθήκη, επιβαρύνσεις, εισφορές ή τέλη σχετικά με την έγκριση, τη διάθεση στην αγορά, τη χρήση και τον έλεγχο δραστικών ουσιών και φυτοπροστατευτικών προϊόντων, διαφορετικά από το τέλος που προβλέπεται στο εν λόγω άρθρο. Άρθρο 14 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Φεβρουαρίου 2011.

Χημική βιομηχανία

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΚΑΝΟΝΙΣΜΌΣ (ΕΕ) αριθ. 249/2012 ΤΗΣ ΕΠΙΤΡΟΠΉΣ της 21ης Μαρτίου 2012 για την τροποποίηση του κανονισμού (ΕΕ) αριθ. 19/2011 όσον αφορά τις απαιτήσεις έγκρισης τύπου για την προβλεπόμενη από τον νόμο πινακίδα του κατασκευαστή των μηχανοκίνητων οχημάτων και των ρυμουλκουμένων τους (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Ο κανονισμός (ΕΚ) αριθ. 661/2009 αποτελεί επιμέρους κανονισμό στο πλαίσιο της διαδικασίας έγκρισης τύπου που προβλέπεται από την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2). (2) Ο κανονισμός (ΕΕ) αριθ. 19/2011 της Επιτροπής, της 11ης Ιανουαρίου 2011, σχετικά με τις απαιτήσεις έγκρισης τύπου για την προβλεπόμενη από τον νόμο πινακίδα του κατασκευαστή και τον αναγνωριστικό αριθμό οχήματος των μηχανοκίνητων οχημάτων και των ρυμουλκουμένων τους και την εφαρμογή του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου για τις απαιτήσεις έγκρισης τύπου και γενικής ασφάλειας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (3), αποτελεί ένα από τα εκτελεστικά μέτρα σε σχέση με τις διατάξεις του άρθρου 5 του κανονισμού (ΕΚ) αριθ. 661/2009. (3) Ο κανονισμός (ΕΕ) αριθ. 19/2011 εισήγαγε τη δυνατότητα για τους κατασκευαστές οχημάτων να χρησιμοποιούν αυτοκόλλητες ετικέτες για την κατασκευή των προβλεπόμενων από τον νόμο πινακίδων. Προκειμένου να διευκολύνεται η κατασκευή των εν λόγω ετικετών μέσω της επεξεργασίας δεδομένων, καθώς και η εκτύπωσή τους με ηλεκτρονικά μέσα, είναι αναγκαίο να προσαρμοστούν οι ισχύουσες τεχνικές απαιτήσεις στα ιδιαίτερα χαρακτηριστικά των συγκεκριμένων σύγχρονων τεχνικών. (4) Επομένως, ο κανονισμός (ΕΕ) αριθ. 19/2011 θα πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το μέρος Α του παραρτήματος I του κανονισμού (ΕΕ) αριθ. 19/2011 τροποποιείται ως εξής: 1) Το σημείο 2.2 αντικαθίσταται από το ακόλουθο κείμενο: «2.2. Το ύψος των χαρακτήρων του αναγνωριστικού αριθμού οχήματος που αναφέρεται στο σημείο 2.1 στοιχείο γ) δεν είναι μικρότερο των 4 mm.». 2) Μετά το σημείο 2.2 παρεμβάλλεται το ακόλουθο σημείο 2.3: «2.3. Το ύψος των χαρακτήρων των πληροφοριών που αναφέρονται στο σημείο 2.1, εκτός από τον αναγνωριστικό αριθμό οχήματος, δεν είναι μικρότερο των 2 mm.». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Μαρτίου 2012.

Πνευματική ιδιοκτησία

ΠΑΡΑΓΩΓΗ, ΤΕΧΝΟΛΟΓΙΑ ΚΑΙ ΕΡΕΥΝΑ


ΚΑΝΟΝΙΣΜΌΣ (ΕΕ) αριθ. 144/2011 ΤΗΣ ΕΠΙΤΡΟΠΉΣ της 17ης Φεβρουαρίου 2011 για την τροποποίηση του κανονισμού (ΕΕ) αριθ. 206/2010 για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, τη μεταποίηση, τη διανομή και την εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το πρώτο εδάφιο του άρθρου 8 σημείο 1 και το άρθρο 9 παράγραφος 2 στοιχείο β), Έχοντας υπόψη την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (2), και ιδίως το πρώτο εδάφιο του άρθρου 6 παράγραφος 1 και το άρθρο 7 στοιχείο ε), Εκτιμώντας τα ακόλουθα: (1) Η οδηγία 64/432/ΕΟΚ, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (3) εφαρμόζεται για το ενδοενωσιακό εμπόριο βοοειδών. Η οδηγία ορίζει ότι τα βοοειδή αναπαραγωγής και αποδόσεως πρέπει να προέρχονται από αγέλη επισήμως απαλλαγμένη της ενζωοτικής λεύκωσης βοοειδών και, εάν τα ζώα είναι ηλικίας άνω των 12 μηνών, να έχουν αντιδράσει αρνητικά σε δοκιμή διεξαχθείσα κατά τις 30 ημέρες που προηγήθηκαν της μετακίνησης από την αγέλη καταγωγής και σύμφωνα με τις διατάξεις του παραρτήματος Δ της οδηγίας. (2) Η οδηγία 64/432/ΕΟΚ ορίζει, επίσης, τις διαγνωστικές δοκιμές που πρέπει να χρησιμοποιούνται για τη βρουκέλλωση και τις απαιτήσεις πιστοποίησης για το ενδοενωσιακό εμπόριο βοοειδών αναπαραγωγής και αποδόσεως. Επιπροσθέτως, η εν λόγω οδηγία, όπως τροποποιήθηκε με την απόφαση 2008/984/ΕΚ της Επιτροπής (4), στο εξής περιλαμβάνει τη δοκιμασία φθορισμομετρίας πολωμένου φωτός (FPA), ως τυποποιημένη διαγνωστική δοκιμή. (3) Η οδηγία 2004/68/ΕΚ θεσπίζει τις απαιτήσεις υγειονομικού ελέγχου για την εισαγωγή στην Ένωση και τη διαμετακόμιση μέσω αυτής ζώντων οπληφόρων ζώων. Οι εν λόγω απαιτήσεις περιλαμβάνουν ειδικές απαιτήσεις για την υγεία των ζώων όσον αφορά τα ζώντα οπληφόρα ζώα, οι οποίες πρέπει να θεμελιώνονται στους κανόνες της ενωσιακής νομοθεσίας σχετικά με τις ασθένειες στις οποίες είναι ευπαθή αυτά τα ζώα. (4) Η οδηγία 2004/68/ΕΚ ορίζει, επίσης, ότι είναι δυνατό να προβλέπονται ειδικοί όροι για τις τρίτες χώρες για τις οποίες έχει αναγνωριστεί επίσημα ισοδυναμία από την Ένωση με βάση τις επίσημες υγειονομικές εγγυήσεις που παρέχει η ενδιαφερόμενη τρίτη χώρα. (5) Ο κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (5), θεσπίζει τις απαιτήσεις κτηνιατρικής πιστοποίησης για την εισαγωγή στην Ένωση ορισμένων αποστολών ζώντων ζώων ή νωπού κρέατος. Στα παραρτήματα I και ΙΙ του εν λόγω κανονισμού περιλαμβάνονται κατάλογοι τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ένωση των εν λόγω ζώων και του κρέατος. (6) Επιπροσθέτως, το παράρτημα I του κανονισμού (ΕΕ) αριθ. 206/2010 θεσπίζει ειδικούς όρους για την εισαγωγή στην Ένωση κατοικίδιων βοοειδών που προορίζονται για αναπαραγωγή και παραγωγή, καθώς και υπόδειγμα κτηνιατρικού πιστοποιητικού για τα εν λόγω ζώα, συμπεριλαμβανομένων των ειδών Bubalus και Bison και των διασταυρώσεών τους (BOV-X). (7) Ο ειδικός όρος «IVβ» που αναφέρεται στο παράρτημα I του κανονισμού (ΕΕ) αριθ. 206/2010 αναφέρεται σε «περιοχή με εγκεκριμένες εκμεταλλεύσεις που έχουν αναγνωρισθεί ως επίσημα απαλλαγμένες από ενζωοτική λεύκωση των βοοειδών (EBL) για σκοπούς εξαγωγής προς την Ένωση ζώων πιστοποιημένων σύμφωνα με το υπόδειγμα πιστοποιητικού BOV-X». Ο συγκεκριμένος ειδικός όρος θα πρέπει να τροποποιηθεί προκειμένου να συνεκτιμώνται οι διατάξεις σχετικά με τις αγέλες που είναι επισήμως απαλλαγμένες της ενζωοτικής λεύκωσης βοοειδών, οι οποίες ορίζονται στην οδηγία 64/432/ΕΟΚ. (8) Ομοίως, ο ειδικός όρος IVβ που αναφέρεται στο μέρος 1 του παραρτήματος I του κανονισμού (ΕΕ) αριθ. 206/2010 και στο υπόδειγμα κτηνιατρικού πιστοποιητικού (BOV-X) που περιλαμβάνεται στο μέρος 2 του ίδιου παραρτήματος, θα πρέπει, επομένως, να τροποποιηθούν αναλόγως. (9) Επιπροσθέτως, το μέρος 6 του παραρτήματος I του κανονισμού (ΕΕ) αριθ. 206/2010 θα πρέπει να τροποποιηθεί προκειμένου να συνεκτιμάται η διαγνωστική δοκιμασία φθορισμομετρίας πολωμένου φωτός (FPA) που προβλέπεται από την οδηγία 64/432/ΕΟΚ. (10) Ο κανονισμός (ΕΕ) αριθ. 206/2010 ορίζει επίσης ότι το νωπό κρέας που εισάγεται στην Ένωση πρέπει να πληροί τις απαιτήσεις που ορίζονται στο ενδεδειγμένο για το κρέας αυτό κτηνιατρικό πιστοποιητικό, σύμφωνα με τα υποδείγματα που περιλαμβάνονται στο μέρος 2 του παραρτήματος II, συνεκτιμωμένων τυχόν ειδικών όρων ή συμπληρωματικών εγγυήσεων που απαιτούνται για το εν λόγω κρέας. (11) Η Μποτσουάνα ζήτησε την άδεια να εξάγει στην Ένωση αποστεωμένο και σιτεμένο κρέας βοοειδών από ζώα της κτηνιατρικής ζώνης ελέγχου 4α εντός του εδάφους που προσδιορίζεται ως BW-4 στη στήλη 2 του πίνακα ο οποίος περιλαμβάνεται στο μέρος 1 του παραρτήματος II του κανονισμού (ΕΕ) αριθ. 206/2010. (12) Οι απαιτήσεις για εισαγωγές κρέατος στην Ένωση από τρίτες χώρες εξαρτώνται από το ζωοϋγειονομικό καθεστώς της εξάγουσας τρίτης χώρας, περιοχής ή τμήματός της. Ο Παγκόσμιος Οργανισμός για την Υγεία των Ζώων (ΠΟΥΖ) καθορίζει το καθεστώς των χωρών μελών του όσον αφορά τον αφθώδη πυρετό και τον Μάιο του 2010 αναγνώρισε την εν λόγω περιοχή ως απαλλαγμένη από αφθώδη πυρετό, στην οποία δεν πραγματοποιείται εμβολιασμός. Η Μποτσουάνα έχει καθορίσει μια ζώνη εντατικής επιτήρησης 10 km για να διαχωρίσει την απαλλαγμένη από τη νόσο περιοχή από τα άλλα τμήματα της συγκεκριμένης χώρας. (13) Επομένως, η Μποτσουάνα θα πρέπει να λάβει άδεια εισαγωγής στην Ένωση αποστεωμένου και σιτεμένου κρέατος βοοειδών από την απαλλαγμένη από τη νόσο περιοχή. Κατά συνέπεια, η στήλη 4 του πίνακα στο μέρος 1 του παραρτήματος II του κανονισμού (ΕΕ) αριθ. 206/2010 θα πρέπει να παραπέμπει στο υπόδειγμα κτηνιατρικού πιστοποιητικού BOV. Ως εκ τούτου, το μέρος 1 του παραρτήματος II του εν λόγω κανονισμού θα πρέπει να τροποποιηθεί αναλόγως. (14) Κατά συνέπεια, τα παραρτήματα I και II του κανονισμού (ΕΕ) αριθ. 206/2010 θα πρέπει να τροποποιηθούν αναλόγως. (15) Είναι αναγκαίο να χορηγηθεί μεταβατική περίοδος προκειμένου να δοθεί στα κράτη μέλη και στη βιομηχανία επαρκής χρόνος να λάβουν τα αναγκαία μέτρα για να συμμορφωθούν με τις απαιτήσεις που καθορίζονται στον κανονισμό (ΕΕ) αριθ. 206/2010, όπως τροποποιήθηκε με τον παρόντα κανονισμό, χωρίς διατάραξη του εμπορίου. (16) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I και II του κανονισμού (ΕΕ) αριθ. 206/2010 τροποποιούνται σύμφωνα με το παράρτημα του παρόντος κανονισμού. Άρθρο 2 Για μεταβατική περίοδο μέχρι την 31η Μαΐου 2011, επιτρέπεται να συνεχιστεί η εισαγωγή στην Ένωση αποστολών κατοικίδιων βοοειδών τα οποία προορίζονται για αναπαραγωγή και/ή παραγωγή μετά την εισαγωγή, που συνοδεύονται από κτηνιατρικό πιστοποιητικό σύμφωνα με το υπόδειγμα BOV-X, όπως αναφέρεται στο μέρος 2 του παραρτήματος I του κανονισμού (ΕΕ) αριθ. 206/2010 πριν από τις τροποποιήσεις τις οποίες επέφερε το άρθρο 1 του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Φεβρουαρίου 2011.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 363/2010 ΤΟΥ ΣΥΜΒΟΥΛΊΟΥ της 26ης Απριλίου 2010 για τροποποίηση του κανονισμού (ΕΚ) αριθ. 1001/2008 για την επιβολή οριστικού δασμού αντιντάμπινγκ στις εισαγωγές ορισμένων εξαρτημάτων σωληνώσεων από σίδηρο ή χάλυβα καταγωγής, μεταξύ άλλων, Μαλαισίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής ο «βασικός κανονισμός») (1), και ιδίως το άρθρο 11 παράγραφος 4, την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1 Ισχύοντα μέτρα (1) Τον Οκτώβριο του 2008 επιβλήθηκαν εκ νέου οριστικά μέτρα αντιντάμπινγκ με τον κανονισμό (ΕΚ) αριθ. 1001/2008 (2) του Συμβουλίου στις εισαγωγές ορισμένων εξαρτημάτων σωληνώσεων από σίδηρο ή χάλυβα («TPF» ή το «υπό εξέταση προϊόν»), καταγωγής, μεταξύ άλλων, Μαλαισίας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού. Οι δασμοί αντιντάμπινγκ που ισχύουν για τη Μαλαισία είναι 59,2 % για την Anggerik Laksana Sdn Bhd και 75 % για όλες τις άλλες εταιρείες. 1.2. Αίτημα επανεξέτασης (2) Η Επιτροπή έλαβε αίτηση για την εκκίνηση επανεξέτασης όσον αφορά ένα «νέο εξαγωγέα», σύμφωνα με το άρθρο 11 παράγραφος 4 του βασικού κανονισμού. Η αίτηση υποβλήθηκε από την Pantech Steel Industries Sdn Bhd («ο αιτών»), έναν παραγωγό εξαγωγέα της Μαλαισίας («η οικεία χώρα»). (3) Ο αιτών ισχυρίζεται ότι δεν πραγματοποίησε εξαγωγές του υπό εξέταση προϊόντος στην Κοινότητα κατά την περίοδο της έρευνας στην οποία βασίζονται τα μέτρα αντιντάμπινγκ, ήτοι κατά την περίοδο από την 1η Απριλίου 2000 έως την 31η Μαρτίου 2001 (εφεξής «η αρχική περίοδος έρευνας») και ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος, στους οποίους υποβλήθηκαν τα μέτρα αντιντάμπινγκ που περιγράφονται στην αιτιολογική σκέψη 1. (4) Ο αιτών ισχυρίστηκε επίσης ότι είχε αναλάβει την αμετάκλητη συμβατική υποχρέωση εξαγάγει το υπό εξέταση προϊόν στην Ένωση κατά το προσεχές μέλλον. 1.3. Έναρξη επανεξέτασης ως προς «νέο εξαγωγέα» (5) Η Επιτροπή εξέτασε τα αποδεικτικά στοιχεία που υπέβαλε ο αιτών και έκρινε ότι ήταν επαρκή για να δικαιολογήσουν την έναρξη επανεξέτασης σύμφωνα με το άρθρο 11 παράγραφος 4 του βασικού κανονισμού. Μετά τις διαβουλεύσεις με τη συμβουλευτική επιτροπή και αφού δόθηκε η ευκαιρία στον ενδιαφερόμενο ενωσιακό κλάδο παραγωγής να υποβάλει τις παρατηρήσεις του, η Επιτροπή κίνησε, δυνάμει του κανονισμού (ΕΚ) αριθ. 692/2009 (3), τη διαδικασία επανεξέτασης του κανονισμού (ΕΚ) αριθ. 1001/2008 όσον αφορά τον αιτούντα. (6) Σύμφωνα με τον κανονισμό (ΕΚ) αριθ. 692/2009 της Επιτροπής, ο δασμός αντιντάμπινγκ του 75 % που επιβλήθηκε με τον κανονισμό (ΕΚ) αριθ. 1001/2008 ανακλήθηκε όσον αφορά τις εισαγωγές του υπό εξέταση προϊόντος που παράγεται και πωλείται για εξαγωγές στην Ένωση από τον αιτούντα. Παράλληλα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή αυτών των εισαγωγών. (7) Σύμφωνα με τον κανονισμό (ΕΚ) αριθ. 692/2009. καθορίστηκε ότι, εάν προέκυπτε από την έρευνα ότι ο αιτών πληρούσε τις προϋποθέσεις για ατομικό δασμό, ενδέχεται να χρειαστεί να τροποποιηθεί ο συντελεστής του δασμού που εφαρμόζεται επί του παρόντος στις εισαγωγές του υπό εξέταση προϊόντος από τις εταιρείες που δεν αναφέρονται στο άρθρο 1 του κανονισμού (ΕΚ) αριθ. 1001/2008. 1.4. Το υπό εξέταση προϊόν (8) To υπό εξέταση προϊόν είναι εξαρτήματα σωληνώσεων (εκτός από τα χυτά, τους συζευκτήρες και τους συζευκτήρες με βόλτες), από σίδηρο ή χάλυβα (μη συμπεριλαμβανομένου του ανοξείδωτου χάλυβα), με μέγιστη εξωτερική διάμετρο μη υπερβαίνουσα τα 609,6 mm, από αυτά που χρησιμοποιούνται για συγκόλληση κατ’ άκρον ή για άλλους σκοπούς καταγωγής Μαλαισίας («το υπό εξέταση προϊόν»), και τα οποία υπάγονται, επί του παρόντος, στους κωδικούς ΣΟ ex 7307 93 11, ex 7307 93 19, ex 7307 99 30 και ex 7307 99 90. 1.5. Ενδιαφερόμενα μέρη (9) Η Επιτροπή ενημέρωσε επίσημα τον ενωσιακό κλάδο παραγωγής, τον αιτούντα και τους εκπροσώπους της χώρας εξαγωγής για την έναρξη της επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση. (10) Η Defence Committee of EU Steel Butt-welding Fittings Industry (Επιτροπή άμυνας του κλάδου παραγωγής συγκολλημένων κατ’ άκρον εξαρτημάτων από χάλυβα της ΕΕ) που εκπροσωπεί τον ενωσιακό κλάδο παραγωγής («ο ενωσιακός κλάδος παραγωγής») κοινοποίησε τις απόψεις της στις υπηρεσίες της Επιτροπής. Η εν λόγω επιτροπή αμφισβήτησε την αξιοπιστία της βάσης για την τιμή εξαγωγής. Προσκομίστηκαν επίσης έγγραφα τα οποία εικάζεται ότι εμφάνιζαν απόπειρες για καταστρατήγηση των μέτρων, ενώ δόθηκαν και πληροφορίες σχετικά με το επίπεδο της τιμής του υπό εξέταση προϊόντος που διατίθεται στους εισαγωγείς της ΕΕ. (11) Η Επιτροπή απέστειλε ερωτηματολόγια αντιντάμπινγκ στον αιτούντα και τις συνδεόμενες με αυτόν εταιρείες και έλαβε απαντήσεις εντός της προθεσμίας που είχε τεθεί για τον συγκεκριμένο σκοπό. (12) Η Επιτροπή απέστειλε επίσης ερωτηματολόγια αντιντάμπινγκ σε μη συνδεδεμένους εισαγωγείς εγκαταστημένους στην Ευρωπαϊκή Ένωση, αλλά δεν επιτεύχθηκε συνεργασία. (13) Η Επιτροπή επεδίωξε να εξακριβώσει όλες τις πληροφορίες που θεωρούνται αναγκαίες για τον καθορισμό του καθεστώτος του νέου εξαγωγού και του ντάμπινγκ, ενώ πραγματοποιήθηκαν και επιτόπιοι έλεγχοι στις εγκαταστάσεις του αιτούντος και σε μία συνδεδεμένη εταιρεία στη Μαλαισία: - Pantech Steel Industries Sdn Bhd (ο αιτών), - Pantech Corporation Sdn Bhd (συνδεδεμένη εμπορική εταιρεία) 1.6. Περίοδος έρευνας (14) Η περίοδος έρευνας επανεξέτασης για την πρακτική ντάμπινγκ κάλυψε την περίοδο από την 1η Ιουλίου 2008 έως τις 30 Ιουνίου 2009 («περίοδος της έρευνας επανεξέτασης» ή «ΠΕΕ»). 2. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 2.1. Ιδιότητα του νέου εξαγωγέα (15) Η έρευνα επιβεβαίωσε ότι η εταιρεία δεν είχε εξαγάγει το υπό εξέταση προϊόν κατά την αρχική περίοδο της έρευνας και ότι είχε αρχίσει τις εξαγωγές της στην Ένωση μετά την εν λόγω περίοδο. Η εταιρεία ανέλαβε αμετάκλητη συμβατική υποχρέωση να πραγματοποιεί εξαγωγές κατά την ΠΕΕ. Οι εξαγωγές αυτές έλαβαν τη μορφή τριών παραγγελιών από τον ίδιο εισαγωγικό όμιλο της ΕΕ. (16) Οι εν λόγω παραγγελίες ολοκληρώθηκαν, μετά το τέλος της ΠΕΕ, από εξαγωγικές συναλλαγές υπό τις ίδιες περίπου συνθήκες με αμελητέες διαφορές ως προς την τιμή και τις ποσότητες. Ενώ οι ποσότητες περιορίστηκαν, δεν κρίθηκαν, εντούτοις, επαρκείς για τον καθορισμό ενός αξιόπιστου περιθωρίου ντάμπινγκ. Αυτό οφείλεται στο γεγονός ότι τα επίπεδα των τιμών που χρεώθηκαν υποστηρίχθηκαν περαιτέρω από άλλα στοιχεία που είχαν στη διάθεσή τους οι υπηρεσίες της Επιτροπής, όπως, μεταξύ άλλων, οι τιμές εξαγωγής του υπό εξέταση εξαγωγέα σε τρίτες χώρες, τα οποία επιβεβαίωσαν τη συμπεριφορά που διαπιστώθηκε κατά τις συναλλαγές που εξετάστηκαν. (17) Όσον αφορά τους άλλους όρους για την αναγνώριση του καθεστώτος του νέου εξαγωγέα, η εταιρεία κατέδειξε κατά τρόπο ικανοποιητικό ότι δεν είχε κανένα σύνδεσμο, άμεσο ή έμμεσο, με οποιονδήποτε από τους παραγωγούς-εξαγωγείς της Μαλαισίας που υπόκεινται στα ισχύοντα μέτρα αντιντάμπινγκ όσον αφορά το υπό εξέταση προϊόν. (18) Ως εκ τούτου, επιβεβαιώνεται ότι η εταιρεία πρέπει να θεωρηθεί ως νέος εξαγωγέας σύμφωνα με το άρθρο 11 παράγραφος 4 του βασικού κανονισμού και, συνεπώς, πρέπει να καθοριστεί ως προς αυτήν ατομικό περιθώριο ντάμπινγκ. 2.2. Ντάμπινγκ (19) Ο αιτών παράγει τα εξαρτήματα και πωλεί το υπό εξέταση προϊόν στην εσωτερική αγορά καθώς και σε εξαγωγικές αγορές. Η έρευνα αποκάλυψε μια πολύπλοκη οργάνωση των πωλήσεων στην εγχώρια αγορά στην οποία συμμετέχουν μη συνδεδεμένοι διανομείς και συνδεδεμένες εμπορικές εταιρίες, σύμφωνα με την οποία οι μη συνδεδεμένοι διανομείς αγοράζουν το υπό εξέταση προϊόν από τον παραγωγό και στη συνέχεια το μεταπωλούν σε συνδεδεμένους εμπόρους που, με τη σειρά τους, πωλούν τα εμπορεύματα σε μη συνδεδεμένους πελάτες στην εγχώρια αγορά. Οι μη συνδεδεμένοι διανομείς λειτουργούν, εκ των πραγμάτων, ως ενδιάμεσοι για τον αιτούντα. (20) Με βάση τα παραπάνω, και, λαμβανομένου υπόψη του γεγονότος ότι οι πωλήσεις των συνδεδεμένων εμπορικών εταιρειών μπορούν να αποδοθούν στον αιτούντα, οι τιμές που χρεώνουν στον τελικό πελάτη οι εν λόγω συνδεδεμένες εμπορικές εταιρείες θεωρούνται ως η πρώτη τιμή κατά την συνήθη εμπορική πράξη και, συνεπώς, αποτελούν τη βάση για τον καθορισμό της κανονικής αξίας. (21) Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές όταν ο συνολικός όγκος των εγχώριων πωλήσεων ανέρχεται τουλάχιστον στο 5 % του συνολικού όγκου των εξαγωγικών πωλήσεων στην Ένωση. Η Επιτροπή διαπίστωσε ότι τα εξαρτήματα σωληνώσεων πωλούνταν στην εγχώρια αγορά από τον αιτούντα σε συνολικά αντιπροσωπευτικούς όγκους. (22) Στη συνέχεια, η Επιτροπή προσδιόρισε, μεταξύ των τύπων των εξαρτημάτων σωληνώσεων που πωλούνται στην εγχώρια αγορά από την εν λόγω εταιρεία, εκείνους που ήταν πανομοιότυποι ή άμεσα συγκρίσιμοι με τους τύπους που πωλήθηκαν προς εξαγωγή στην Ευρωπαϊκή Ένωση. (23) Η Επιτροπή εξέτασε επίσης κατά πόσον οι πωλήσεις κάθε τύπου εξαρτημάτων σωληνώσεων που πραγματοποιούνται στην εγχώρια αγορά σε αντιπροσωπευτικές ποσότητες μπορούσαν να θεωρηθούν ότι γίνονται στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον καθορισμό του ποσοστού των κερδοφόρων εγχώριων πωλήσεων προς ανεξάρτητους πελάτες. Επειδή διαπιστώθηκε ότι οι πωλήσεις ήταν επαρκείς κατά τις συνήθεις εμπορικές πράξεις, η κανονική τιμή βασίστηκε στην πραγματική εγχώρια τιμή. (24) Στις λίγες περιπτώσεις που ο τύπος του υπό εξέταση προϊόντος δεν είχε πωληθεί στην εγχώρια αγορά κατά την ΠΕΕ, η κανονική αξία κατασκευάστηκε με την πρόσθεση στο κόστος κατασκευής των εξαγόμενων τύπων από τον εξαγωγέα ενός εύλογου ποσού για τα έξοδα πώλησης, τα γενικά και διοικητικά έξοδα («ΓΔΕΠ») και ενός εύλογου περιθωρίου κέρδους. (25) Το υπό εξέταση προϊόν εξήχθη απευθείας σε ανεξάρτητους πελάτες στην Ένωση. Συνεπώς, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι πληρωθείσες ή πληρωτέες τιμές που αναφέρονται στην αιτιολογική σκέψη 16. (26) Η κανονική αξία και η τιμή εξαγωγής συγκρίθηκαν σε επίπεδο τιμών εκ του εργοστασίου. (27) Για να εξασφαλισθεί ορθή σύγκριση μεταξύ της κανονικής αξίας και της τιμής εξαγωγής πραγματοποιήθηκαν αναπροσαρμογές, ώστε να ληφθούν υπόψη οι διαφορές που επηρεάζουν τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες αναπροσαρμογές για να ληφθούν υπόψη τα έξοδα ασφάλισης το κόστος διεκπεραίωσης, τα έξοδα φόρτωσης και τα παρεπόμενα έξοδα, και τα έξοδα πιστώσεων σε όλες τις περιπτώσεις που θεωρήθηκαν εύλογα, ακριβή και υποστηριζόμενα από επαληθευμένα στοιχεία. (28) Ο αιτών ισχυρίστηκε ότι εάν η Επιτροπή χρησιμοποιούσε την κανονική αξία με βάση τις εγχώριες πωλήσεις των συνδεδεμένων εμπορικών εταιρειών, πρέπει να γίνουν αναπροσαρμογές για να ληφθούν υπόψη οι διαφορές στο επίπεδο των εμπορικών συναλλαγών μεταξύ της εγχώριας αγοράς και της αγοράς της ΕΕ. Ισχυρίστηκε, επιπλέον, ότι οι πωλήσεις στην αγορά της ΕΕ έγιναν σε επίπεδο διανομέα ενώ, στην εγχώρια αγορά, ο αιτών πωλούσε σημαντικό μέρος των εξαρτημάτων σωληνώσεων ως μέρος μεγαλύτερων αποστολών στις αγορές πετρελαίου και φυσικού αερίου όπου τα εξαρτήματα παίζουν συχνά δευτερεύοντα ρόλο σε σχέση με τις βασικές σωληνώσεις, τις βαλβίδες και άλλα βασικά συστατικά και ότι η εν λόγω αγορά αποτελούσε ένα διαφορετικό επίπεδο συναλλαγών. (29) Αφού αναλύθηκαν οι συνθήκες πωλήσεων στην εγχώρια αγορά και, ειδικότερα, τα πρότυπα των τιμών πωλήσεων, η έρευνα διαπίστωσε ότι ο αιτών δεν απέδειξε, σύμφωνα με το άρθρο 2 παράγραφος 10 του βασικού κανονισμού, καμία σταθερή και σαφή διαφορά των λειτουργιών και των τιμών του πωλητή για τα διαφορετικά επίπεδα του εμπορίου στην εγχώρια αγορά της εξάγουσας χώρας. Ως εκ τούτου, δεν ελήφθη υπόψη καμία αναπροσαρμογή. (30) Σύμφωνα με το άρθρο 2 παράγραφος 11 του βασικού κανονισμού και λαμβάνοντας υπόψη ότι πραγματοποιήθηκαν μόνον τρεις παραγγελίες κατά την ίδια σχεδόν χρονική στιγμή κατά την ΠΕΕ και ότι η τιμή της πρώτης ύλης, η οποία αποτελεί το μεγαλύτερο μέρος του κόστους παραγωγής, αυξομειώθηκε σημαντικά κατά την περίοδο αυτή, το περιθώριο ντάμπινγκ καθορίστηκε με βάση τη σύγκριση επιμέρους κανονικών αξιών και επιμέρους τιμών εξαγωγής για κάθε συναλλαγή ξεχωριστά. (31) Η σύγκριση απέδειξε την ύπαρξη ντάμπινγκ σε επίπεδο 49,9 %, εάν εκφραστεί σε ποσοστό της καθαρής τιμής «ελεύθερο στα σύνορα της Ένωσης». (32) Επιπλέον, η έρευνα επιβεβαίωσε ότι οι τιμές εξαγωγής του αιτούντος σε άλλες τρίτες χώρες με σημαντικές ποσότητες είναι σημαντικά χαμηλότερες από τις τιμές εξαγωγές προς την Ευρωπαϊκή Ένωση, γεγονός που υποδεικνύει την ύπαρξη ντάμπινγκ στις τρίτες αγορές. 3. ΤΡΟΠΟΠΟΙΗΣΗ ΤΩΝ ΜΕΤΡΩΝ ΥΠΟ ΕΠΑΝΕΞΕΤΑΣΗ (33) Με βάση τα αποτελέσματα της έρευνας, θεωρείται ότι πρέπει να επιβληθεί οριστικός δασμός αντιντάμπινγκ στο επίπεδο του περιθωρίου του ντάμπινγκ που διαπιστώθηκε. (34) Το περιθώριο ντάμπινγκ που καθορίστηκε για την ΠΕΕ σε ποσοστό 49,9 % είναι χαμηλότερο από το επίπεδο εξουδετέρωσης της ζημίας 75 %, που καθορίστηκε για τη Μαλαισία κατά την αρχική έρευνα. Συνεπώς, προτείνεται η επιβολή δασμού που βασίζεται στο περιθώριο ντάμπινγκ 49,9 %, και η συνακόλουθη τροποποίηση του κανονισμού (ΕΚ) 1001/2008. 4. ΑΝΑΔΡΟΜΙΚΗ ΕΙΣΠΡΑΞΗ ΤΟΥ ΔΑΣΜΟΥ ΑΝΤΙΝΤΑΜΠΙΝΓΚ (35) Με βάση τα παραπάνω συμπεράσματα, ο δασμός αντιντάμπινγκ που εφαρμόζεται στον αιτούντα πρέπει να εισπραχθεί αναδρομικά επί των εισαγωγών του υπό εξέταση προϊόντος που είχαν υποβληθεί σε καταγραφή δυνάμει του άρθρου 3 του κανονισμού (ΕΚ) αριθ. 692/2009. 5. ΡΗΤΡΑ ΠΑΡΑΚΟΛΟΥΘΗΣΗΣ ΚΑΙ ΠΙΘΑΝΗ ΠΕΡΑΙΤΕΡΩ ΕΠΑΝΕΞΕΤΑΣΗ (36) Επισημαίνεται ότι οι ενδιαφερόμενες εταιρείες έχουν πολύπλοκο σύστημα διανομής που καλύπτει επίσης την εισαγωγή του υπό εξέταση προϊόντος από άλλες χώρες οι οποίες υπόκεινται σε μέτρα. Επιπλέον, υπάρχει κάποιος κίνδυνος μη καταβολής των δασμών εξαιτίας της μεγάλης διαφοράς των δασμολογικών συντελεστών μεταξύ των διαφόρων εξαγωγικών εταιρειών της Μαλαισίας. Συνεπώς, απαιτούνται ειδικά μέτρα για να διασφαλιστεί η σωστή εφαρμογή των δασμών αντιντάμπινγκ. (37) Τα ειδικά αυτά μέτρα περιλαμβάνουν την υποχρέωση προσκόμισης στην τελωνειακή υπηρεσία του κράτους μέλους έγκυρου εμπορικού τιμολογίου, το οποίο πρέπει να συμφωνεί με τις απαιτήσεις που ορίζονται στο παράρτημα του κανονισμού. Οι εισαγωγές που δεν συνοδεύονται από αυτό το τιμολόγιο υπόκεινται στον υπολειπόμενο δασμό αντιντάμπινγκ που ισχύει για όλους τους άλλους εξαγωγείς. (38) Επιπλέον, το Συμβούλιο επισημαίνει ότι η Επιτροπή το ενημέρωσε ότι θα καλέσει την ενδιαφερόμενη εταιρεία να υποβάλει τακτικές εκθέσεις στην Επιτροπή προκειμένου να διασφαλιστεί η σωστή παρακολούθηση των πωλήσεων του υπό εξέταση προϊόντος που η εταιρεία πραγματοποιεί προς την Ένωση και των σχετικών τιμών και άλλων όρων, αλλά και να υποβάλει στοιχεία σχετικά με τις εξελίξεις των εγχώριων τιμών πώλησης της εταιρείας. Το Συμβούλιο επισημαίνει ότι, ειδικότερα στην περίπτωση που δεν υποβληθούν εκθέσεις, ή οι εκθέσεις δείξουν ότι τα μέτρα δεν επαρκούν για την εξάλειψη των επιπτώσεων του ζημιογόνου ντάμπινγκ, κρίνεται ίσως αναγκαίο να κινηθεί ενδιάμεση αναθεώρηση σύμφωνα με το άρθρο 11 παράγραφος 3 του βασικού κανονισμού. Το Συμβούλιο τονίζει επίσης ότι η Επιτροπή έχει τη δυνατότητα να κινήσει αυτεπαγγέλτως ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, ιδιαίτερα αφότου συμπληρωθεί ένα έτος από την έναρξη ισχύος του παρόντος κανονισμού (μολονότι μπορεί να επιτραπεί η διενέργεια επανεξέτασης και νωρίτερα). Επισημαίνεται ότι στο παρόν χρονικό σημείο η Επιτροπή αναμένει ότι θα είναι σκόπιμο να διεξαχθεί επανεξέταση μετά τη συμπλήρωση ενός έτους δεδομένων των περιστάσεων της εν προκειμένω υπόθεσης. Στο πλαίσιο αυτό, είναι σημαντικό να τονιστεί ότι ο δασμός που καθορίζεται με τον παρόντα κανονισμό για την ενδιαφερόμενη εταιρεία βασίζεται μόνον σε περιορισμένο αριθμό παραγγελιών. 6. ΚΟΙΝΟΛΟΓΗΣΗ ΚΑΙ ΔΙΑΡΚΕΙΑ ΙΣΧΥΟΣ ΤΩΝ ΜΕΤΡΩΝ (39) Τα ενδιαφερόμενα μέρη ενημερώθηκαν σχετικά με τα ουσιαστικά πραγματικά περιστατικά και τις παρατηρήσεις βάσει των οποίων η Επιτροπή είχε την πρόθεση να επιβάλει στις εισαγωγές εξαρτημάτων σωληνώσεων από τον αιτούντα τροποποιημένο οριστικό δασμό αντιντάμπινγκ και να εισπράξει αυτόν τον δασμό αναδρομικά επί των εισαγωγών που έχουν υποβληθεί σε καταγραφή. Οι παρατηρήσεις τους εξετάστηκαν και ελήφθησαν υπόψη, όπου κρίθηκε σκόπιμο. (40) Αυτή η επανεξέταση δεν επηρεάζει την ημερομηνία κατά την οποία λήγουν τα μέτρα που επιβλήθηκαν με τον κανονισμό (ΕΚ) αριθ. 1001/2008 δυνάμει του άρθρου 11 παράγραφος 2 του βασικού κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Στο άρθρο 1 παράγραφος 2 του κανονισμού (ΕΚ) αριθ. 1001/2008 προστίθενται τα ακόλουθα στον πίνακα που αφορά τους παραγωγούς της Μαλαισίας: «Χώρα Εταιρεία Συντελεστής δασμού (%) Πρόσθετος κωδικός Taric Μαλαισία Pantech Steel Industries Sdn Bhd 49,9 A961» 2. Ο δασμός που επιβάλλεται εισπράττεται επίσης αναδρομικά για τις εισαγωγές του υπό εξέταση προϊόντος οι οποίες έχουν υποβληθεί σε καταγραφή δυνάμει του άρθρου 3 του κανονισμού (ΕΚ) αριθ. 692/2009. Με το παρόν οι τελωνειακές αρχές καλούνται να παύσουν την καταγραφή των εισαγωγών του υπό εξέταση προϊόντος, καταγωγής Μαλαισίας, που παράγεται από την Pantech Steel Industries Sdn Bhd. 3. Στο άρθρο 1 του κανονισμού (ΕΚ) αριθ. 1001/2008 προστίθεται η ακόλουθη παράγραφος: «3. Η επιβολή των ατομικών συντελεστών δασμού που ορίζονται για την εταιρεία Pantech Steel Industries Sdn Bhd εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου που πρέπει να πληροί τις απαιτήσεις του παραρτήματος. Εάν δεν προσκομίζεται το τιμολόγιο αυτό, επιβάλλεται ο συντελεστής δασμού που ισχύει σε όλες τις άλλες εταιρείες.» 4. Η προσθήκη της παραπάνω παραγράφου στον κανονισμό (ΕΚ) αριθ. 1001/2008 συνεπάγεται την ανάγκη για αλλαγή της αρίθμησης του άρθρου 1 παράγραφος 3 του εν λόγω κανονισμού σε άρθρο 1 παράγραφος 4. 5. Στον κανονισμό (ΕΚ) αριθ. 1001/2008, προστίθεται το ακόλουθο παράρτημα: «ΠΑΡΑΡΤΗΜΑ Το έγκυρο εμπορικό τιμολόγιο που αναφέρεται στο άρθρο 1 παράγραφος 3 πρέπει να περιλαμβάνει δήλωση υπογεγραμμένη από υπάλληλο της εταιρείας που εξέδωσε το εμπορικό τιμολόγιο, η οποία περιέχει τα ακόλουθα: 1) Το ονοματεπώνυμο και τα καθήκοντα του υπαλλήλου της εταιρείας που εξέδωσε το εμπορικό τιμολόγιο. 2) Την ακόλουθη δήλωση: “Ο υπογράφων πιστοποιώ ότι [ο όγκος] του [υπό εξέταση προϊόντος] που πωλήθηκε για εξαγωγή στην Ευρωπαϊκή Ένωση, τον οποίο καλύπτει το παρόν τιμολόγιο, παρήχθη από [επωνυμία και διεύθυνση εταιρείας] [πρόσθετος κωδικός Taric] στ… [χώρα]. Δηλώνω ότι τα στοιχεία που περιέχονται στο παρόν τιμολόγιο είναι πλήρη και ακριβή και ότι η τιμολογούμενη τιμή είναι η τελική και δεν θα αντισταθμιστεί, εν μέρει ή εξ’ ολοκλήρου, μέσω ουδεμίας πρακτικής. Ημερομηνία και υπογραφή”». 6. Εάν δεν υπάρχει διαφορετική διάταξη, εφαρμόζονται οι ισχύουσες διατάξεις για τους τελωνειακούς δασμούς. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 26 Απριλίου 2010.

Εμπορικές πράξεις

Εμπορική νομοθεσία